ՙԴուք փորձո՞ւմ եք տեսնել Արցախի պետական համալսարանը միջազգային հարթակում: Առկա՞ է համագործակցություն դրսի համալսարանների հետ գիտահետազոտական ոլորտում՚, հարցին ռեկտորի պաշտոնակատար Մ. Մինասյանը պատասխանեց.ՙՈչ միայն փորձում ենք, այլ արժանի ենք, որ լինենք այդ հարթակում, և այդ ուղղությամբ աշխատում ենք՚: Նշելով, որ 2008-ից ԱրՊՀ-ն միացել է Բոլոնիայի գործընթացին` Մ. Մինասյանը հավելեց, որ, չնայած Ադրբեջանի կողմից ստեղծվող խոչընդոտներին, Արցախի մայր բուհը փորձում է ինտեգրվել եվրոպական կրթական համակարգին, աշխարհի տարբեր բուհերի հետ ունի համագործակցության պայմանագրեր, և այդ ցանկը տարեցտարի ընդլայնվում է: Անշուշտ, կան նաև խնդիրներ` կապված Արցախի Հանրապետության չճանաչված լինելու հանգամանքի հետ: Նա հույս հայտնեց, որ, դատելով խմբի հիմնական գործունեությունից, այս խնդիրները կդառնան նրա հետագա գործունեության առանցքային հարցերից մեկը: Մոտիկից ծանոթանալով Արցախին, շփվելով նրա բնակիչների հետ` նրանք կտեսնեն մեր ձեռքբերումները, հաջողությունները, կհամոզվեն, որ Արցախի ուսանողը ոչնչով չի զիջում որևէ այլ երկրի ուսանողի` իր մտահորիզոնով, ձգտումներով, երազանքներով, և ակնկալեց, որ խումբը իր աշխատանքը հետագայում կուղղորդի նաև այն դժվարություները, խոչընդոտները հաղթահարելուն, որոնց այստեղ ամենօրյա պրակտիկայում բախվում են: Մ. Մինասյանն ակնկալեց, որ այս հանդիպումը Լայպցիգի համալսարանի հետ ԱրՊՀ հետագա համագործակցության հիմք կդառնա. ՙՄենք շատ ուրախ կլինենք, որ կրկին վերադառնաք Արցախ, սովորեք, դասավանդեք այստեղ, մենք պատրաստ ենք ձեզ աջակցել՚: